Je Jeham, dit de Ceys, chevalier, de Salins, bailliz de la terre dou noble baron Jehan de Chalon, signour d’Arlay, fais savoir à touz ces qui verront et orront ces presantes lattres que, comme je haie aucunes maignie d’ommes à Esterno, à Colens et à Deserviler, c’est à savoir [à] Esterno Maiquaignet et Besançon, son frere, et le fil Deuxlefit; item, à Colens les enfanz à Peletier, et à Deserviler Wachier le Maquat et la sezeinne partie de la forest de Mancie; item, que cum je aie raison et action et droiture chascun an es charrues et es fromages et fructeries de Deserviler; item, que cum je tenisse en fié et en chasemant doudit noble baron, mon signour, autres maignies d’ommes en la vile de Nam, c’est assavoir Perrin, le fil Jeham au Moinne; Perrenim, le fil Robert Charrée; Girar, le fil Paris Amonnier, Hemmonet le Chapuis, son frere; Cristim, le fil Hemmonim au Sordet; Cuinet Thomas; Besençon, le fil Costantin, Jehannim, son frere; Huguenim le Donzel et Estevenim le Rosset, ensamble lour mex et lour appendisses desdiz mex; et generalemant [toutes] autres choses de part mons. Jaque de Monmoret, mon oncle çay en arrier, et de part mons. Jeham de Claron, c’est assavoir hommes, signories, justises, bois, rivieres, censes, pescheries et autres choses, lesquex j’ai conquises par achat doudit mons. Jeham de Claron, sauz le fié de mons. Pierre Baillart et de Perrin de Mansieres, lesquex lidiz messires Jehans de Claron retient pour luy et pour les suens, quant il me vendit les choses devantdites, que il avoit et pooit avoir en la vile et ou territoire de Nam, lesquex choses dessusdites de Nam deveuront chescun an audit noble baron, mon signor, tros livres et trois quarterons de cire; je, li devantdit Jehans de Ceys, bailliz doudit noble baron, nonmie deceuz ne controinz, ne per force ne per barat, ne per paour ne per prieres menez, mais de ma bone velonté, ay doné, baillié, quité et outroié permaignablemant et sanz rapeal de moi ne des miens, en eschange et en permutation, audit noble baron mons. Jeham de Chalon, signour d’Arlay, et es suens, toutes les maignies des hommes dessus nommés, emsamble lour mès et lour tenemanz et les appendisses desdiz mès et toutes les autres choses dessusdites, en quelque meniere qu’eles soient nommées. Et ceste chose je ay doné audit noble baron par eschange pour demi quartier de chaudiere assis à Salins, ou borc communal, en la chaderete, liquex demi quartiers de chadiere fust maistre Guillaume de Bame; item, pour une maison de pierre, emsamble le tresfont et les choses qui sont entour ladite maison et ensamble les appendises de ladite maison, seaul (sic) un fort qui est des appendisses de ladite maison, qui siet en la rue, liquex maison siet à Salins, qui fu premieremant Oudet Dou Biez et après fut audit maitre Guillaume de Baume; item, pour un prey qui siet ou territoire de Sarcine, qui fut audit maitre Guillaume, et pour son partaige qu’il a et puet avoir de part le noble baron le conte de Chalon, son pere, en la vile et ou territoire de Cernens, en quelque meniere que ceu soit, c’est à savoir en hommes, en tailles, en justices, en signories, en servises, en censes, en rantes ou signories ou en autres choses, en quelque meniere qu’eles soient nummées; et pour huit vint livres d’estevenans, lesquex j’ai eues et receus doudit noble baron, mon signour, ou nom de torne à tens de cest eschange, en bons deniers nombrez, et de ces je me tien pour bien paiez. Et est assavoir que li heritages dessusdiz, que li nobles bers, mes sires, m’a doné en eschange de mes devantdites choses, est de son fié, et le tien et doy tenir ligemant de luy en fié et en chasemant. Desquex choses dessusdites données en eschange et en permutation, je me devist et de celes je envist ledit noble baron, mon signour, et les [siens], et met em possession corporel par la tradition de cestes presantes lattres; prometanz, pour moy et pour les miens, audit noble baron, mon signour, et es suens, par mon soiremant fait et donné sus saint ewangile corporelmant, lesdites choses données en eschange et en permutation loialmant garantir et deffendre et appaisier contre touz adès et en touz leus, et nonmie venir encontre cest eschange, par moy ne par autrui, et non consentir que nuns weille venir encontre dois ores en avant, ne apparuemant ne resconduemant. Et pour tenir fermemant cest eschange, je oblige moi et mes hoirs et mes successours et mes biens et les biens de mes hoirs et de mes successours en la main doudit noble baron, mon signour, et des suens; et renonce... En tesmoignaige de laquel chose, je, li devantdiz Jehans de Ceys, bailliz, ai requis et fait metre en ces presantes lattres le seel dou religious homme et honeste Guillerme, abbé de Balerne... Ce fut fait et donné en l’an de grace Nostre Signour qui corroit par mil CC quatre vinz et oit, ou mois d’octouvre.